
	Образецът на консултационен документ влиза в сила от 01 януари 2021 г.



	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
Разпоредбата на чл. 92, ал. 3 от Закона за отбраната и въоръжените сили на Република България (ЗОВСРБ) урежда възможността, Военномедицинската академия (ВМА) да провежда следдипломно обучение на лекари, лекари по дентална медицина и фармацевти, както и обучение на студенти по медицински специалности, които са акредитирани по Закона за лечебните заведения. Същевременно, ВМА е акредитирана и извършва следдипломно обучение на специалисти по здравни грижи (медицински сестри, акушерки, медицински лаборанти, рентгенови лаборанти, лекарски асистенти, рехабилитатори, фелдшери и др.), които не попадат в обхвата на горецитираната разпоредба. В тази връзка е необходимо да се допълни разпоредбата на чл. 92, ал. 3, като се включат и специалистите по здравни грижи.
Съгласно разпоредбата на чл. 80, ал. 2 от Закона за висшето образование (ЗВО) програмната акредитация включва оценяване на възможността на висшите училища да провеждат обучение по професионални направления/специалности от регулираните професии и на докторски програми. В ЗОВСРБ се използва термина „научна специалност“ вместо „докторска програма“, при което е необходимо да се синхронизира нормативната уредба, като разпоредбите на чл. 92, ал. 4 и чл. 96, ал. 1 от ЗОВСРБ се приведат в съответствие със ЗВО.
В чл. 51, ал. 1, т. 1 от Закона за професионалното образование и обучение (ЗПОО) е уредено задължението на министърът на образованието и науката да провежда държавната политика в областта на професионалното образование и обучение, като приема държавните образователни стандарти за придобиване на квалификация по професии. В чл. 6, ал. 4 от ЗПОО е определен реда за разработване и поддържане на Списък на професиите за професионално образование и обучение, критериите и срокове за неговото актуализиране, като съгласно чл. 14б ал. 1 и ал. 2 и чл. 51, ал. 4, т. 1 в държавните професионални колежи обучаемите постъпват за обучение след предварително определен план-прием, който се утвърждава от финансиращия орган. Същевременно, в чл. 95, ал. 4 от ЗОВСРБ е посочено, че държавните образователни изисквания, специалностите, учебните планове и програми и списъците за държавния план-прием в професионалните колежи се утвърждават от министъра на отбраната съгласувано с министъра на образованието и науката. Предвид уредбата на ЗПОО е необходимо в ЗОВСРБ да се прецизират текстовете на чл. 95, ал. 4, като се съобрази въведената спецификата при провеждане на обучението в професионалните колежи от системата на Министерството на отбрана.
В чл. 50, ал. 1, т. 4 от ЗОВСРБ е посочено, че във въоръжените сили на Република България се включват военните академии и висшите военни училища. С оглед синхронизиране на дефинираните в закона текстове е необходимо в чл. 97, ал. 3, терминът „военните висши училища“ да се замени с „висшите военни училища“.
Съгласно разпоредбата на чл. 2, ал. 1 от Закона за развитие на академичния състав в Република България (ЗРАСРБ), академичният състав включва лицата, заемащи академични длъжности във висшите училища и научните организации, както и други лица, определени в ЗВО. В тази връзка е необходимо към разпоредбата на чл. 97, ал. 4 от ЗОВСРБ да се включат и научните организации, които са част от военнообразователната система.
В същото време, в ЗРАСРБ е уредено правото на лицата, заемащи академични длъжности да преминават от академична длъжност на същата академична длъжност в друго висше училище или научна организация без конкурс, с избор по решение на приемащото висше училище или научна организация и при условия и по ред, определени с правилниците им. В този смисъл е необходимо, в чл. 97а, ал. 2 от ЗОВСРБ да се въведе аналогична възможност и за научните организации от състава на въоръжените сили на Република България, позволяваща преминаването на лица, заемащи академични длъжности на същата академична длъжност в друго висше училище или научна организация.

	1.2.
	Цели на консултацията:
· да се запознаят заинтересованите страни с предложението, като им бъде предоставена възможност да изразят становищата си;
· предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта;
· анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона.
Съпътстващи цели на консултацията:
· получаване на мнения и становища от заинтересованите страни за обхвата и същността на проекта на закон;
· получаване на предложения за по-ефективно постигане на целите на проекта на закон;
· идентифициране на допълнителни възможности, алтернативни на предложенията;
· оценка на въздействието на проекта на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.
Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
Закон за отбраната и въоръжените сили на Република България

	2. ОПИСАНИЕ НА ПРЕДЛОЖЕНИЕТО
Създаване на възможност в чл. 92, ал. 3, специалисти по здравни грижи да провеждат следдипломно обучение във Военномедицинска академия. Освен това се създава възможност за синхронизиране на нормативната уредба /чл.92, ал. 4, чл. 95, ал. 4, чл. 96, ал. 1, чл. 97, ал. 3 и чл. 97а, ал. 2 / свързана с придобиване на професионално образование и обучение в професионалните сержантски/старшински колежи, преминаване от академична длъжност на същата академична длъжност в друго висше училище или научна организация без конкурс, както и терминологично уеднаквяване на регламентирани разпоредби.
С предлагането на регламентация на законово ниво ще се постигне пълнота на уредбата и яснота при прилагането й образователните и научни институции от системата на Министерството на отбраната.

	3. ВЪПРОСИ ЗА ОБСЪЖДАНЕ
· Смятате ли, че предлаганата промяна е финансово и икономически обоснована?
· Какви ще са последствията от предвижданата промяна?
· Считате ли целесъобразно провеждането на следдипломно обучение във Военномедицинска академия на специалисти по здравни грижи?
· Уместно ли е прилагането на процедурата за преминаване от академична длъжност на същата академична длъжност без конкурс за научните организации от системата на Министерството на отбраната?
· Необходимо ли е въвеждане на термина „докторска програма“ вместо „научна специалност“ в ЗОВСРБ?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
Проект на Закон за изменение и допълнение на Закона за отбраната и въоръжените сили на Република България.
Правилник за прилагане на Закона за отбраната и въоръжените сили на Република България

